Bittó Cigániková, Jana, poslankyňa NR SR (2023-11-21):
Okej. Ďakujem veľmi pekne za slovo. No fú (povedané so smiechom), skúsme teraz že vecne, aj keď je to ťažké, lebo však ja som tiež emotívny typ a tiež mnohokrát nesúhlasím, ale myslím si, že sme sa všetci naučili, že dá sa nesúhlasiť aj, aj vecne, aj konštrukt... a možno aj trochu emotívne, ale predsa len férovo a konštruktívne a nie na hlúpeho sedláka. Takže to skúsim normálne vecne k tomu zákonu. V prvom rade chcem povedať, že to bol návrh Mareka Krajčího, za ktorý dokonca my sme hlasovali, ja osobne aj v zdravotníckom výbore, aj tu som to podporila a to napriek tomu, že v zdravotníckom pléne, s ktorým komunikujem dlhodobo, ako viacerí viete, teda s tým zdravotníckym sektorom, tam bola veľmi vzácne nezhoda medzi nimi a mnou a išla som proti ich vôli, kde aj poisťovňa, aj poskytovatelia sa vyjadrili, že nechcú tento zákon, pretože sa obávali následkov, najmä finančných a tak ďalej. Ja ale považujem rovnako za správne, keď máme optimalizácie siete nemocníc, určené nejaké limity, tak predsa, keď sú nie dodržané, tak ten človek má mať právo a nárok na to, aby tú zdravotnú starostlivosť dostal, či už v inom zariadení na Slovensku, nezmluvnom zariadení, alebo teda v poradí, keď ani jedno, ani druhé tá poisťovňa nezvládne, tak potom v zahraničí. A toto považujem za správne až na toľko, že tu som vysvetlila teda ľuďom, s ktorými sa radím, že, bohužiaľ, ja som tu presvedčená, že Marek Krajčí, ktorému tu jeho stranícky šéf zobral zásluhy, lebo to pomenoval svojím návrhom, že teda som mu dala za pravdu v tomto a myslím si, že je to vecne správne. O to viac ma prekvapilo, keď viac ako dva roky sa v podstate neurobilo nič iné počas vlády OĽANO a jeho nominantov, lebo aj pán minister Palkovič bol nakoniec až dokonca, ale bol to pôvodne ministrom, bol pôvodne ministrom OĽANO, neurobilo sa nič pre to, aby bolo možné toto zrealizovať. A dnes sme tu teraz v diskusii o skrátenom konaní a ja teda sa idem venovať tomu hlavne a vecne sa budem venovať potom tam, kde to patrí. No to je teraz takto, aby sme to laicky vysvetlili. Ten zákon, ktorý dnes platí, hovorí, že keď ja ako, keď ja ako pacient prídem 1. 1. ´24, príklad, do Banskej Bystrici k pani riaditeľke Lapuníkovej, Banskú Bystricu mám rada, lebo je tam najlepšia štátna nemocnica a viete, že ja obľubujem najlepšie štátne čokoľvek, lebo toho je málo, tak prídem tam a poviem, že potrebujem výmenu bedrového kĺbu a pani, pani riaditeľka mi povie, no tak dajme tomu trvá to dva roky, ale veď optimalizácie, zákon mi hovorí, že to má byť dajme tomu do roka, je to niečo cez rok, tak ako rozhodli tie odborné spoločnosti, ale dajme tomu, nech sa, nech to ľahšie chápeme. No tak, samozrejme, mne zákon garantuje, čiže ja prídem do mojej poisťovne a poviem, no milá moja poisťovňa, tuto mi to nesplnili, okamžite mi zariaď, aby som dostala výmenu bedrového kĺbu do roka a milá poisťovňa čo spraví? Otvorí si, nič si neotvorí. Neuveríte, nič neexistuje, nemá si čo otvoriť. Pretože vážené OĽANO, ktorému ide o ľudí, dva roky neurobilo žiadnu platformu (povedané so smiechom), na ktorej by mohli poskytovatelia zdravotnej starostlivosti odovzdať informáciu, aké vlastne majú kapacity. Úplne fascinujúce je, že v štátnych nemocniciach akože absolútne že o elektronizácii môžeme snívať, tam sa to píše na papier po šuflíkoch, však tak to už vieme dlho a nič sa nezmenilo v tomto. Síce sa urobilo piár, urobilo sa haló, dokonca sa prišlo so správnou myšlienkou, ktorá je hodná toho ju podporiť, ale neurobilo sa že vôbec nič pre realizáciu. Aký dnes bude dopad? Tak 1. 1. ´24 ja toto poviem poisťovni ako pacient, poisťovňa nemá ako mi dať informáciu, kde ma budú operovať, skôr teda že túto informáciu reálne nemá ako mať, pretože neexistuje platforma, kde by to zistila. Niekto môže povedať, že môže zdvihnúť telefón a obvolávať pri všetkých diagnózach, všetkých poskytovateľov na Slovensku, a to musí byť že debil, kto toto povie, hej? Lebo to nie je možné. Čiže reálne sa to nedá zrealizovať a čo sa stane, vážení? Jasné, oni to zaplatia v tom zahraničí, aj ten Haščák to zaplatí, lebo musí, lebo však zákon, ale však oni nie sú na hlavu padnutí, oni to potom zoberú tým nemocniciam z paušálov, to vás nenapadlo, vy Einsteini? Ony tam majú paušály tie nemocnice, takzvané prúzi a jediné, čo sa stane, keď to tá nemocnica nezvládne dodať, tak tej istej nemocnici síce to zaplatia niekde v Čechách, v Rakúsku, v Amerike, kdekoľvek, niekoľko násobne drahšie a tej nemocnici to potom zoberú z rozpočtu tej nemocnice a tie naše slovenské nemocnice nebudú, budú mať ešte menej peňazí v dôsledku toho, že nemali šancu, kde by dali, cez aký kanál by odovzdali informácie poisťovni. A keď sa tu hráme na to, že hnusná, zlá Dôvera, lebo však to teraz ide, to treba, treba povedať, že Dôvera ako jediná má vytvorené technické rezervy. To znamená, že oni majú už dnes financie na drvivú väčšinu plánovaných operácií pre svojich poistencov. Viete, kto by skrachoval? Neuveríte. Všeobecka. Aj s tou 
400-miliónovou dotáciou pre tých vašich nominantov, čo potom za to robili žúrky za 200-tisíc a nakupovali predražené, predražené všelijaké labáky. Čiže prvý efekt, vážne hospodárske škody. A tu sa chcem vyjadriť, toto je dôvod, prečo SaS-ka podporí skrátené legislatívne konanie, pretože keby začalo toto platiť, teraz 1. 1. by naše nemocnice v dôsledku neschopnosti bývalých vlád a Matovičových nominantov, by nemocnice došli o obrovské peniaze a došli by o nich aj pacienti. Tí pacienti, za ktorých vraj bojujú. Pretože to nie je reálne možné spraviť. A ďalšia vec je, ako jedna je, že, že finančná vec, ale ďalšia vec, pre ktorú je nutné to rýchlo riešiť, sú lekári samotní a zdravotníci. Oni nám totiž do tých nemocníc dnes nenastupujú. Oni cítia strašnú neistotu a keď vedia, že toto nastane, tak jednoducho nemajú dôvod, čakajú, váhajú, máme nemocnice, kde s tým je vážny problém, máme mnoho oddelení, kde s tým je problém, toto jednoducho musíme riešiť akútne. Na druhej strane je pravda, mne by sa teda oveľa viac páčilo, pani ministerka, kedy sme to spravili tak, to by bolo oveľa férovejšie, teraz by sme dali prvé čítanie, máme november a kľudne bol čas druhé a tretie čítanie dať v decembri. Ak by ste s týmto súhlasili, myslím si, že by to plénum ocenilo, pretože je mesiac na to, a teraz nie v zlom, ale je mesiac na to vyštrngať tú zmenu s odbornými organizáciami, so sektorom, urobiť to správne, robte to inak, ako to robili tí akože naši, lebo tí to robili fakt zle a všetko sa muselo opravovať. Na to je to, ten legislatívny proces. Tak rozumiem, že sa to nedá stihnúť, že teraz neschválime, lebo môžeme hlasovať buď za celok alebo nie pri skrátenom, ale keď sa to dá rozdeliť, rozdeľme to a urobme to tak, že teraz dajme prvé čítanie, diskutujme so sektorom. Okej, nestihne MPK-čko, možnože aj to áno, ale minimálne veď sa, veď vy robíte desiatky rokov v tom zdravotníctve, poznáte všetkých, tak minimálne vieme získať ´feedback´ a vychytať chyby toho návrhu zákona, čo je len dobré, a v decembri v kľude to schválime tak ako to, tak ako bude zhoda. Čiže ja som za skrátené pri prvom čítaní a ja by som teda veľmi ocenila, keby to druhé prišlo v decembri, ale hovorím, keďže viem, že je to nevyhnutné, budem, budeme to ako SaS-ka toto skrátenie podporovať, pretože inak by boli ľudia vážne ohrození, nemocnice by došli o peniaze a opakujem, považujem za nekorektné, aj keď som z druhého brehu, aj keď som opozícia, považujem za maximálne nekorektné nakladať tu za to ministerke, ktorá je tu desať minút aj s cestou, a pritom tí, ktorí nakladajú, tu na to mali roky a nespravili to správne, nespravili to dobre a dnes to nie je možné zrealizovať. No a posledná vec, čo poviem, viem veľmi dobre, pani ministerka, ako sa cítiš pri tých kydoch, tak ti len poviem, že aj podľa mňa si aj sexi, aj múdra, aj vplyvná a však aj o tom píšu, no však nech teda, ja neviem, tak asi to tak bude, že o tom písať budú, ale považujem absolútne za choré, keď podľa tohoto vás ide niekto alebo nás ženy ide niekto súdiť, prípadne odsudzovať, to je absolútne nemiestne to tu rozoberať. Je jedno, či ja si myslím to a druhý ono, je to absolútne nemiestne. My tu nie sme bulvár a my sa, prosím vás, poďme korektne a vecne baviť a korektne a vecne. Je pravda, že keď, keď neprejde skrátené legislatívne konanie, 1. 1. ´24 vzniknú vážne hospodárske škody a, vážení, vzniknú v zdravotníctve. To nie je jak s diaľnicou, že však teda nepostavíme a nebudú rýchlejšie jazdiť autá, to nie je jak so školou, že no tak, bohužiaľ, tie naše deti majú strašné podmienky, budú mať proste, budú im pretekať strechy. Nie. V zdravotníctve, keď niečo pokašleme, tak na to zomierajú ľudia, a to fakt neni sranda, takže skúsme byť konštruktívnejší. Ďakujem. (Potlesk.)